REGOLAMENT TA’ IMPLIMENTAZZJONI TAL-KUMMISSJONI (UE) 2022/1630

tal-21 ta’ Settembru 2022

li jistabbilixxi l-miżuri għat-trażżin tal-fitoplażma Grapevine flavescence dorée f’ċerti żoni demarkati

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (UE) 2016/2031 tal-Parlament Ewropew u tal-Kunsill tas-26 ta’ Ottubru 2016 dwar il-miżuri protettivi kontra pesti tal-pjanti, li jemenda r-Regolamenti (UE) Nru 228/2013, (UE) Nru 652/2014 u (UE) Nru 1143/2014 tal-Parlament Ewropew u tal-Kunsill u li jħassar id-Direttivi tal-Kunsill 69/464/KEE, 74/647/KEE, 93/85/KEE, 98/57/KE, 2000/29/KE, 2006/91/KE u 2007/33/KE (1), u b’mod partikolari l-Artikolu 28(1),il-punti (d) u (e) u l-Artikolu 28(2) tiegħu,

Billi:

(1) Ir-Regolament ta’ Implimentazzjoni tal-Kummissjoni (UE) 2019/2072 (2) jistabbilixxi l-lista tal-pesti ta’ kwarantina tal-Unjoni magħrufa li jseħħu fit-territorju tal-Unjoni fil-Parti B tal-Anness II.

(2) Il-fitoplażma grapevine flavescence dorée (“il-pest speċifikat”) hija inkluża f’dik il-lista, peress li hija magħrufa li sseħħ f’ċerti partijiet tat-territorju tal-Unjoni, u għandha impatt sinifikanti fuq il-pjanti tal-Vitis L. (“il-pjanti speċifikati”), l-ospitant ewlieni għal dak il-pest.

(3) Scaphoideus titanus Ball (“il-vettur speċifikat”) ġie identifikat bħala vettur effiċjenti tal-pest speċifikat. Dan il-vettur għandu rwol importanti fl-istabbiliment u t-tixrid ulterjuri tal-fitoplażma Grapevine flavescence dorée (3) fit-territorju tal-Unjoni u, għalhekk, jenħtieġ li jiġu stabbiliti l-miżuri għall-identifikazzjoni u għall-kontroll tiegħu.

(4) L-istħarriġiet imwettqa skont l-Artikolu 19 tar-Regolament (UE) 2016/2031 juru li l-qerda tal-pest speċifikat f’ċerti żoni demarkati ma għadhiex possibbli.

(5) Għalhekk, jenħtieġ li jiġu stabbiliti miżuri għat-trażżin tal-pest speċifikat f’dawk iż-żoni demarkati, li jikkonsistu f’żoni infettati u żoni ta’ lqugħ. Jenħtieġ li dawk il-miżuri jikkonsistu fil-qerda u t-tneħħija tal-pjanti speċifikati infettati u fl-applikazzjoni tat-trattamenti xierqa sabiex jiġi evitat it-tixrid tal-pest speċifikat fil-bqija tat-territorju tal-Unjoni.

(6) L-awtoritajiet kompetenti jenħtieġ li jqajmu kuxjenza pubblika biex jiżguraw li l-pubbliku ġenerali u l-operaturi professjonisti, ikkonċernati mill-miżuri tat-trażżin fiż-żoni demarkati, ikunu konxji mill-miżuri applikati u mid-delimitazzjoni taż-żoni demarkati għal dak l-iskop.

(7) Madankollu, jekk il-pest speċifikat jinstab f’żona ta’ lqugħ madwar żona infettata soġġetta għall-miżuri għat-trażżin tal-pest speċifikat, dik is-sejba l-ġdida jenħtieġ li tirriżulta fl-istabbiliment ta’ żona demarkata ġdida mill-awtorità kompetenti, fejn tiġi segwita l-qerda.

(8) Jenħtieġ li jitwettqu stħarriġiet annwali għall-preżenza tal-pest speċifikat u tal-vettur speċifikat kif stabbilit fl-Artikolu 22 tar-Regolament (UE) 2016/2031 u fir-Regolament ta’ Implimentazzjoni tal-Kummissjoni (UE) 2020/1231 (4) biex tiġi żgurata d-detezzjoni bikrija tal-pest speċifikat f’żoni tat-territorju tal-Unjoni fejn il-pest speċifikat ma jkunx magħruf li huwa preżenti. Jenħtieġ li dawk l-istħarriġiet ikunu bbażati fuq l-iskeda tal-istħarriġ fitosanitarju tal-pest speċifikat ippubblikata mill-Awtorità Ewropea dwar is-Sigurtà fl-Ikel, peress li din tqis l-aħħar żviluppi xjentifiċi u tekniċi.

(9) Il-miżuri previsti f’dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

ADOTTAT DAN IR-REGOLAMENT:

Artikolu 1 Suġġett Dan ir-Regolament jistabbilixxi l-miżuri għat-trażżin tal-fitoplażma grapevine flavescence dorée fiż-żoni demarkati fejn il-qerda tagħha mhijiex possibbli.

Artikolu 2 Definizzjoni: Għall-iskopijiet ta’ dan ir-Regolament, japplikaw id-definizzjonijiet li ġejjin: (1) “il-pest speċifikat” tfisser il-fitoplażma grapevine flavescence dorée; (2) “il-pjanti speċifikati” tfisser il-pjanti tal-Vitis L., għajr il-frott u ż-żrieragħ; (3) “il-vettur speċifikat” tfisser Scaphoideus titanus Ball; (4) “iż-żona demarkata għat-trażżin” tfisser żona elenkata fl-Anness I, fejn il-pest speċifikat ma jistax jiġi eradikat; (5) “l-iskeda tal-istħarriġ fitosanitarju” tfisser il-pubblikazzjoni “Pest survey card flavescence dorée phytoplasma and its vector Scaphoideus titanus” (5) tal-Awtorità Ewropea dwar is-Sigurtà fl-Ikel.

Artikolu 3 Stabbiliment taż-żoni demarkati għat-trażżin L-awtoritajiet kompetenti għandhom jistabbilixxu ż-żoni demarkati għat-trażżin tal-pest speċifikat li jikkonsistu f’żona infettata u f’żona ta’ lqugħ b’wisa’ ta’ mill-inqas 2,5 km madwar iż-żona infettata.

Artikolu 4 Miżuri fi ħdan iż-żoni demarkati għat-trażżin 1. Fiż-żoni infettati, l-awtoritajiet kompetenti għandhom jiżguraw li jittieħdu l-miżuri li ġejjin: (a) it-tneħħija u l-qerda, b’mod immedjat, tal-pjanti speċifikati misjuba infettati bil-pest speċifikat, mhux aktar tard mill-bidu tal-istaġun tat-tkabbir li jkun imiss; (b) l-applikazzjoni tat-trattamenti xierqa għall-kontroll tal-vettur speċifikat. 2. Fiż-żoni ta’ lqugħ, l-awtoritajiet kompetenti għandhom jiżguraw l-applikazzjoni tat-trattamenti xierqa għall-kontroll tal-vettur speċifikat, fil-każ tal-preżenza tal-vettur speċifikat. Meta l-preżenza tal-pest speċifikat tkun ġiet ikkonfermata uffiċjalment fil-pjanti speċifikati fiż-żona ta’ lqugħ, għandhom japplikaw l-Artikoli 17 u 18 tar-Regolament (UE) 2016/2031. 3. Fiż-żoni demarkati għat-trażżin, l-awtoritajiet kompetenti għandhom iqajmu kuxjenza pubblika dwar it-theddida tal-pest speċifikat u dwar il-miżuri adottati għall-prevenzjoni tat-tixrid ulterjuri tiegħu barra minn dawk iż-żoni. L-awtoritajiet kompetenti għandhom jinfurmaw lill-pubbliku ġenerali u lill-operaturi professjonali kkonċernati bid-delimitazzjoni taż-żona demarkata għat-trażżin.

Artikolu 5 Stħarriġiet 1. L-awtoritajiet kompetenti għandhom iwettqu l-istħarriġiet kif previst fil-paragrafi 2 u 3, filwaqt li jqisu l-informazzjoni msemmija fl-iskeda tal-istħarriġ fitosanitarju. 2. Għandhom iwettqu stħarriġiet annwali bbażati fuq ir-riskju għall-preżenza tal-pest speċifikat u tal-vettur speċifikat fiż-żoni tat-territorju tal-Unjoni fejn il-pest speċifikat mhuwiex magħruf li huwa preżenti iżda fejn jista’ jiġi stabbilit. 3. Fiż-żoni ta’ lqugħ taż-żoni demarkati għat-trażżin, għandhom iwettqu stħarriġiet annwali, kif imsemmi fl-Artikolu 19(1) tar-Regolament (UE) 2016/2031, għad-detezzjoni tal-preżenza tal-pest speċifikat tal-vettur speċifikat tiegħu. Dawk l-istħarriġiet għandhom jinkludu: (a) eżamijiet viżwali tal-pjanti speċifikati għad-detezzjoni tal-pest speċifikat; (b) it-teħid ta’ kampjuni u l-ittestjar, fil-każ tas-suspett tal-preżenza tal-pest speċifikat; u (c) mezzi xierqa għall-qbid tal-insetti għad-detezzjoni tal-vettur speċifikat. Dawk l-istħarriġiet għandhom ikunu aktar intensivi mill-istħarriġiet imsemmija fil-paragrafu 2, b’għadd ogħla ta’ eżamijiet viżwali u, fejn xieraq, teħid ta’ kampjuni u ttestjar.

Artikolu 6 Rapportar Sat-30 ta’ April ta’ kull sena, l-Istati Membri għandhom jissottomettu lill-Kummissjoni u lill-Istati Membri l-oħra r-riżultati tal-istħarriġiet imwettqa fis-sena kalendarja preċedenti, skont: (a) l-Artikolu 5(2) ta’ dan ir-Regolament, bl-użu ta’ wieħed mill-mudelli stabbiliti fl-Anness I tar-Regolament ta’ Implimentazzjoni (UE) 2020/1231; (b) l-Artikolu 5(3) ta’ dan ir-Regolament, bl-użu ta’ wieħed mill-mudelli stabbiliti fl-Anness II ta’ dan ir-Regolament.

Artikolu 7 Dħul fis-seħħ Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, il-21 ta’ Settembru 2022. Għall-Kummissjoni Il-President Ursula VON DER LEYEN

(1) ĠU L 317, 23.11.2016, p. 4.

(2) Ir-Regolament ta’ Implimentazzjoni tal-Kummissjoni (UE) 2019/2072 tat-28 ta’ Novembru 2019 li jistabbilixxi l-kundizzjonijiet uniformi għall-implimentazzjoni tar-Regolament (UE) 2016/2031 tal-Parlament Ewropew u tal-Kunsill rigward il-miżuri protettivi kontra l-pesti tal-pjanti, u li jħassar ir-Regolament tal-Kummissjoni (KE) Nru 690/2008 u jemenda r-Regolament ta’ Implimentazzjoni tal-Kummissjoni (UE) 2018/2019 (ĠU L 319, 10.12.2019, p. 1).

(3) EFSA PLH Panel (Il-Bord tal-EFSA dwar is-Saħħa tal-Pjanti), 2014. Scientific Opinion on pest categorisation of Grapevine Flavescence Dorée. EFSA Journal 2014;12(10):3851, 31 pp. doi:10.2903/j.efsa.2014.3851.

(4) Ir-Regolament ta’ Implimentazzjoni tal-Kummissjoni (UE) 2020/1231 tas-27 ta’ Awwissu 2020 dwar il-format u l-istruzzjonijiet għar-rapporti annwali rigward ir-riżultati tal-istħarriġ u dwar il-format tal-programmi ta’ stħarriġ pluriennali u l-arranġamenti prattiċi, previsti rispettivament fl-Artikoli 22 u 23 tar-Regolament (UE) 2016/2031 tal-Parlament Ewropew u tal-Kunsill (ĠU L 280, 28.8.2020, p. 1).

(5) Pest survey card on flavescence dorée phytoplasma and its vector Scaphoideus titanus. EFSA pubblikazzjoni ta’ sostenn 2020:EN-1909. 36 pp. doi:10.2903/sp.efsa.2020.EN-1909.